Borova šuma i nisko raslinje planuli su u četvrtak oko 14 sati na Žurića brdu iznad Skradina, a vatru još uvijek gasi 75 vatrogasaca s 30-ak vozila, doznao je portal Šibenik.in u Županijskom centru 112 Šibensko kninske županije.

Požar su nekoliko sati gasili i dva kanadera i dva air traktora.

Prema posljednjim podacima, izgorjelo je stotinjak hektara guste borove šume, a u večernjim je satima vatra, nakon povlačenja kanadera zbog noći i lošeg vremena, u jednom trenutku opasno zaprijetila kućama. Prema izvješću reportera Nove TV s mjesta događaja, plameni su jezici došli na svega 20-ak metara od prvih kuća, ali su sve obranjene. Vatra je zaprijetila i području Nacionalnog parka Krka.

Iako je situacija na požarištu u kasnim večernjim satima bila teška, gradonačelnik Skradina Nediljko Dujić izjavio je da je stanje pod kontrolom, a isto su u međuvremenu potvrdili i šibenski vatrogasci.

Na terenu je više od 70 gasitelja s 30 vozila.